ΓΡΑΠΤΗ ΕΡΩΤΗΣΗ E-3267/98

υποβολή: Alexandros Alavanos (GUE/NGL) προς την Επιτροπή

(30 Οκτωβρίου 1998)

Θέμα: Έρευνα του Ευρωπαϊκού Παρατηρητηρίου Απασχόλησης

Σύμφωνα με έρευνα που διεξήχθη από το Ευρωπαϊκό Παρατηρητήριο Απασχόλησης, η ανεργία στην Ελλάδα είναι 13,2 %. Το ποσοστό αυτό είναι διαφορετικό από αυτό του Οργανισμού Απασχόλησης Εργατικού Δυναμικού της Ελλάδας (10 %) αλλά και από αυτό της Ελληνικής Στατιστικής Υπηρεσίας (10,3 %). Επειδή σε σχετικές εκδόσεις του EUROSTAT για την ανεργία απουσίαζαν τα στοιχεία για την Ελλάδα, ζητάμε από την Επιτροπή αν είναι δυνατόν να μας κοινοποιήσει τα συμπεράσματα της ανωτέρω έρευνας και ειδικότερα αυτά που αφορούν τους νέους μακροχρόνια άνεργους (έκταση προβλήματος, πιθανότητα ανεύρεσης εργασίας κ.α.). Δεδομένου ότι η δημοσιοποίηση της έρευνας αυτής για την Ελλάδα δημιούργησε αίσθηση, αφού παρουσιάζει την ανεργία αυξημένη κατά 30 % περίπου, μπορεί η Επιτροπή να μας βεβαιώσει για την εγκυρότητά της; τα μεγέθη της απηχούν τις πραγματικές τάσεις της ανεργίας στην Ελλάδα;

Απάντηση του κ. de Silguy εξ ονόματος της Επιτροπής

(10 Δεκεμβρίου 1998)

Ο αξιότιμος βουλευτής αναφέρεται σε άρθρο του τριακοστού τεύχους του περιοδικού Trends, που εκδόθηκε από το Παρατηρητήριο Απασχόλησης το καλοκαίρι του 1998. Στο τεύχος εξετάζονται ομάδες πληθυσμού που δεν θεωρούνται άνεργοι σύμφωνα με τους ισχύοντες διεθνείς ορισμούς. Αυτές οι ομάδες περιλαμβάνουν για παράδειγμα άτομα που συμμετέχουν σε προγράμματα εργασίας, άτομα που δουλεύουν λιγότερες ώρες από ό,τι θα ήθελαν ("εμφανής υποαπασχόληση"), ανθρώπους που εργάζονται λιγότερο από ό,τι συνήθως για οικονομικούς λόγους και άλλους οι οποίοι επιθυμούν να εργαστούν αλλά ουσιαστικά δεν αναζητούν κάποια θέση διότι πιστεύουν ότι δεν υπάρχει("αποθαρρημένοι εργαζόμενοι").

Το ποσοστό του 13,2 % που αναφέρεται στην ερώτηση είναι ένας "συνολικός δείκτης ανεργίας" για την Ελλάδα, ο οποίος αντιστοιχεί στο άθροισμα των τεσσάρων προαναφερόμενων ομάδων (αντίστοιχα 0,9 %, 0,8 %, 0,8 % και 0,4 % του εργατικού δυναμικού) και του ποσοστού 10,3 %, που είναι το ποσοστό ανεργίας για το 1996 σύμφωνα με την Ελληνική Στατιστική Υπηρεσία (το οποίο είναι ήδη υψηλότερο του 9,6 % που εξέδωσε η Επιτροπή για λόγους ορισμού που αναλύονται στο εν λόγω άρθρο). Κατά τον ίδιο τρόπο, η εφαρμογή αυτής της πρακτικής σε άλλα κράτη μέλη οδηγεί σε συνολικά ποσοστά υψηλότερα των επίσημων ποσοστών ανεργίας.

Το άρθρο δίνει ιδιαίτερη έμφαση σε ορισμένα σημαντικά θέματα σχετικά με την ανεργία, μεταξύ των οποίων συγκαταλέγεται το πρόβλημα εισόδου στην αγορά εργασίας που αντιμετωπίζουν οι νέοι που δεν έχουν επαγγελματική εμπειρία και η αυξημένη δυσκολία ανεύρεσης εργασίας για ανθρώπους που παρέμειναν επί μακρό χρονικό διάστημα άνεργοι. Τα εν λόγω θέματα ανταποκρίνονται βασικά στην ανάλυση που παρουσιάζεται σε άλλες δημοσιεύσεις που έχουν πραγματοποιηθεί εξ ονόματος της Επιτροπής, όπως η ετήσια έκθεση για την "Απασχόληση στην Ευρώπη".

Η Επιτροπή χαιρετίζει κάθε έρευνα η οποία, όπως το εν λόγω άρθρο, συμβάλλει στην πληρέστερη κατανόηση των φαινομένων της αγοράς εργασίας. Η Επιτροπή, στη δική της δημοσίευση των αριθμητικών στοιχείων που αφορούν την αγορά εργασίας, προτείνει τη συνέχιση της τήρησης των ορισμών που έχει δημοσιεύσει η Διεθνής Υπηρεσία Εργασίας, οι οποίοι αναγνωρίζονται από όλα τα κράτη μέλη.